Tisztelt Képviselő-testület!

A Kőszegi Közös Önkormányzati Hivatal Igazgatási Osztálya a Bursa Hungarica Felsőoktatási Önkormányzati Ösztöndíjpályázatról szóló szabályzatot áttekintette. A 2022. évben a Szabályzat nem került módosításra, így az idei évben indokoltnak tartjuk a jövedelemhatárok emelését, hogy több diák tudja igénybe venni ezt a támogatási formát.

A jelenleg hatályos szabályzat szerint hátrányos szociális helyzetűnek az a pályázó számít, akinek

1. a havi jövedelme vagy családjában az egy főre jutó havi jövedelem nem haladja meg a mindenkori öregségi nyugdíjminimum 350 %-át (99.750 Ft), vagy
2. a havi jövedelme vagy családjában az egy főre jutó havi jövedelem nem haladja meg a mindenkori öregségi nyugdíjminimum 420 %-át (119.700 Ft) és árva, félárva, rokkant, nem részesül kollégiumi ellátásban, gyermeket nevel vagy eltartója/szülője munkanélküli vagy nyugdíjas, szülője gyermekét egyedül neveli, családjában rokkant van, családjában kettő vagy több gyermek folytat nappali tagozaton, első alapképzésben felsőfokú tanulmányokat, ő vagy családtagja krónikus betegségben szenved

és vagyonnal sem ő, sem családja nem rendelkezik.

A módosítás szerint ezen jövedelemhatárok kerülnének emelésre az alábbiak szerint:

1. 350 %-ról 410 %-ra (116.850 Ft),
2. 420 %-ról 480 %-ra (136.800 Ft).

Jogszabályváltozás miatt a mindenkori öregségi nyugdíjminimum elnevezés szociális vetítési alapra változott, melyet átvezettünk a szabályzatban.

A módosítások 2023. szeptember 1-jétől lépnének hatályba.

Kérem a Tisztelt Képviselő-testületet, hogy az előterjesztést megtárgyalni, és a határozati javaslatot elfogadni szíveskedjen.

Kőszeg, 2023. augusztus 15.

A polgármester nevében:

dr. Dömötör Ramóna s.k.

mb. igazgatási osztályvezető



HATÁROZATI JAVASLAT

Kőszeg Város Önkormányzatának Képviselő-testülete a 224/2007. (IX. 25.) képviselő-testületi határozattal elfogadott Bursa Hungarica Felsőoktatási Ösztöndíjpályázatról szóló szabályzatot 2023. szeptember 1-jei hatállyal az alábbiak szerint módosítja:

1. A szabályzat 3. § (1) bekezdés a) pontjában a „mindenkori öregségi nyugdíjminimum 350 %-át” szövegrész helyébe a „szociális vetítési alap 410 %-át” szöveg lép.
2. A szabályzat 3. § (1) bekezdés b) pontjában a „mindenkori öregségi nyugdíjminimum 420 %-át” szövegrész helyébe a „szociális vetítési alap 480 %-át” szöveg lép.
3. A szabályzat 4.§ (1) bekezdésében a „Igazgatási és Építéshatósági Osztályához” szövegrész helyébe a „Igazgatási Osztályához” szöveg lép.

**Felelős:** Básthy Béla polgármester

**Határidő:** értelemszerűen